## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2018. augusztus 30-i nyílt üléséről***

Rendelet: 14-15/2018.(VIII.31.)

Határozat: 85-91/2018.(VIII.30.)

*J E G Y Z Ő K Ö N Y V*

|  |  |  |
| --- | --- | --- |
| *Készült*: | Körmend Város Önkormányzata Képviselő-testületének 2018. augusztus 30-i nyílt üléséről | |
| *Jelen vannak:* | Bebes István, Czvitkovics Gyula, Dr. Hadnagy Ádám, Tóth Gábor, Geosics László, Ferencz Gyula, Csák Tamás, Szabó Ferenc, Bán Miklós, Tompa László és Auer Miklós képviselő-testületi tagok | |
| *Távol van:* | | Faragó Gábor képviselő-testületi tag |
| *Tanácskozási joggal meghívottak közül jelen van:* | | |
|  | dr. Stepics Anita jegyző  Némethné Simon Mária irodavezető  Forró Szilvia irodavezető  Buti László Tibor irodavezető  Körmendy-Szalai Mónika irodavezető | |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes, az ülést 14 óra 00 perckor megnyitja.

Bebes István polgármester elmondja, hogy a 2. napirendi ponthoz egy szóbeli előterjesztést szeretne felvetetni, amit a második napirendi pontban kíván tárgyalni, azt majd szóban ismerteti a képviselő-testülettel, kéri a módosított napirend elfogadását.

Auer Miklós képviselő-testületi tagnak egy kérdése van, hogy kilences napirendi pontban személyekről tárgyalnak, nem lehetne-e zárt ülés keretében arról döntést hozni.

Bebes István polgármester válaszul elmondja, hogy egyik érintet se kérte a napirend zárt ülésen való megtárgyalását. Valószínű, hogy azért nem kérték, mert a Testületnek itt egy véleményezési jogosítványa van csak, tehát máshol lesz majd a döntéshozatal.

A Képviselő-testület 11 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2018. évi költségvetési rendelet megalkotása

Előterjesztő: **Bebes** **István** polgármester

Fedezet biztosítása a Vida J. utcai aluljáró csapadékvíz elvezetéséhez

Előterjesztő: **Bebes** **István** polgármester

1. Pályázat támogatás igénylése

Előterjesztő: **Bebes** **István** polgármester

1. Települési szilárd hulladékkal kapcsolatos rendelet módosítása

Előterjesztő: **Bebes** **István** polgármester

1. Közétkeztetésre beérkezett ajánlatok elbírálása

Előterjesztő: **Bebes** **István** polgármester

1. Fedezet biztosítása járda felújításhoz

Előterjesztő: **Bebes** **István** polgármester

1. A *TOP-7.1.1-16-H-071-2* kódszámú „Városi fedett multifunkcionális közösségi tér kialakítása” című pályázati felhívással kapcsolatos döntés meghozatala

Előterjesztő: **Bebes** **István** polgármester

1. Ingatlanértékesítés megtárgyalása

Előterjesztő: **Bebes** **István** polgármester

1. Olcsai – Kiss Zoltán Általános Iskola Somogyi Béla Tagiskola vezetésére kiírt pályázatok véleményezése

Előterjesztő: **Bebes** **István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármester két ülés közötti munkájáról.**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy 2018. július 3-án a Pénzügyminisztérium Európai Uniós Források Felhasználásáért Felelős Államtitkársága helyettes államtitkárával folytatott megbeszélést a piac, a közösségi és a turisztikai pályázatokkal kapcsolatban. Folynak az előkészületek a két leginkább problémás pályázat kapcsán, ahol plusz forrás is szükségeltetik még ahhoz, hogy a három pályázat megvalósuljon. Július 7-8-án részt vett a Strandfoci bajnokságon. Mindenkinek köszöni a segítséget, aki ebben tevékenyen részt vett. Egy jó program volt a rábai részen. Július 10-én rendkívüli képviselő-testületi ülést tartottak a költségvetési rendelet módosításával kapcsolatban. Július 16-31-ig a Testület döntése alapján szabadságon volt. Július 26-án részt vett a „Kerékpárosbarát fejlesztés Körmend” című projekt koordinációs megbeszélésén. Július 31-én rendkívüli Képviselő-testületi ülést tartottak néhány fontosabb feladattal kapcsolatban, valamint részt vett az Intézményfenntartó Társulás tanácsülésén. Augusztus 1-én a projektekkel kapcsolatban tartottak megbeszélést és az előkészítő feladatokat próbálták meg végigvinni. Augusztus 11-én részt vett a 25. jubileumi Streetball megnyitásán. Ezzel a programmal kezdődött a Körmendi Napok rendezvénysorozata. Itt is megköszöni mindenkinek az előkészületeket, főleg a kollégáknak és a Körmendi Kulturális Központnak, illetve azoknak a támogatóknak, akik a rendezvényeket támogatták. Augusztus 17-án részt vett az ADA Hungária Bútorgyár Kft. fejlesztéseként épült új üzemcsarnok avatásán. Egyrészről a Magyar Állam által támogatott beruházásról van szó, másrészről Körmend Város Önkormányzata az előkészítéshez adott jelentős támogatást, valamint forrást biztosított a bejárat kialakításához. Csarnokátadás történt az Ada Bútorgyárban, egyrészt egy fejlesztő – kutató rész került kialakításra, másrészt különböző anyagok logisztikai feladatainak ellátását, tárolását tudja segíteni az új csarnok, akár műszaki eszközök, akár faipari anyagok szempontjából, még a megfelelő kísérő fejlesztéseket is végrehajtották ennek során. Megköszönte mind a cég tulajdonosainak, mind pedig a vezetőinek, hogy folyamatosan igyekeznek Körmenden a fejlesztéseket előrevinni és folyamatosan bővítik a tevékenységeket. A bővítés munkaerő bővítéssel is jár, itt is egy komoly előrelépés van, bízik abban, hogy mindenki megtalálja a cégben a saját maga számítását. Augusztus 19-én a Körmendi napok ünnepség fő rendezvényei zajlottak, itt is az előkészületeket már előzetesen megköszönte. Azt gondolja, minden kegyes volt a körmendiekhez, az időjárás is, és mindent sikerült végigvinni. Augusztus 28-án megbeszélést folytatott a Pénzügyminisztérium Európai Uniós Források Felhasználásáért Felelős Államtitkárság regionális fejlesztési programokért felelős helyettes államtitkárával a TOP pályázatokról. Továbbra is igyekeznek a megfelelő forrás kiegészítéseket megkapni, valamint reméli, hogy egy két fontosabb projekt sorsa minél hamarabb el tud dőlni. Augusztus 29-én részt vett a Szociális Szolgáltató Idősek Klubjának rönöki találkozóján. Augusztus 30-án pedig a képviselő-testületi ülést tartják.

Bebes István kéri a beszámoló elfogadását.

A Képviselő-testület a beszámolót 10 igen szavazattal, 1 tartózkodással elfogadja.

**2./ 2018. évi költségvetési rendelet megalkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy kiegészítésként szeretné ezzel a napirenddel együtt tárgyalni a felvett szóbeli előterjesztést. A rendelet módosítása a nyár során történt előirányzat módosításokat rendezi a különböző sorokon. A normatíva előirányzatok rendezésén túl az előterjesztés fedezetet kér a Magyar – Kajak – Kenu Szövetség által Körmendre biztosított fejlesztésekhez, erre a kiadást az Önkormányzat költségvetésében kell megtervezni. Ezt annyival egészítené ki, hogy a tervezési költség a helyszíni egyeztetés alapján 1 270 000 forintra módosul, ezt a módosítást kéri megjeleníteni a rendelet-tervezetben is. Az aluljáróhoz való pótfedezet biztosítása érdekében is a Testület támogatását kéri. A Vida J. utcai aluljáró csapadékvíz elvezetéséhez szeretnének további forrást biztosítani. Szeretné elmondani a Testületnek, hogy a beruházó érdekesen állt hozzá a 8-as út projekthez, nagyon sok feladatot egyszerűen nem végeztek el, és így átadtak volna úgy pl. egy aluljárót, hogy annak a csapadékvízelvezetése, lábazati szigetelése, lépcsőzete nem került volna felújításra, maradt volna abban a rossz állapotban, amit tapasztalhattak a körmendiek. Ezt az Önkormányzat nem hagyhatja, ezért is biztosított a Testület a korábbiakban ide forrást annak érdekében, hogy a projekttel együtt teljesen megújuljon az aluljáró. Jelenleg a szivattyú nem működik az aluljáróban, tehát az akna felújítása, az új szivattyúk telepítése indokolt ezen a területen, ezt meg is mutatta a legutóbbi esős időszak, másrészről a lépcsőkorlátok meglevő alumínium kézléceinek cseréje is indokolt, hiszen több helyen hiányos és balesetveszélyes. Költségvetésben jelenleg van rendelkezésre álló összeg, e mellé 4 521 113 forint biztosítása szükséges, ez jelenik meg szabad felhalmozási tartalékban forrásként.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati és a rendeleti javaslat elfogadását.

Bán Miklós képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati és a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati és a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**85/2018. (VIII.30.) önkormányzati határozat**

Körmend Város Önkormányzati Képviselő-testülete **bruttó 4.521.113.-Ft** mértékben kiegészítő fedezetet biztosít a Vida J. utcai aluljáró felújítási munkáihoz, a csapadékvíz elvezetés biztosítására, valamint a korlát kézlécek cseréjére. A Képviselő-testület felhatalmazza polgármestert a szükséges intézkedések megtételére.

Körmend Város Önkormányzata Képviselő-testülete a javaslatot 10 igen szavazattal, 1 tartózkodás mellett elfogadja, és a következő rendeletet alkotja:

**14/2018. (VIII.31.) önkormányzati rendelet**

2018. évi költségvetési rendelet módosításáról

**3./ Pályázat támogatás igénylése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Korábban ÖNHIKI néven ismert pályázatról van szó, később módosult REKI-re, most pedig kiegészítő rendkívüli támogatásnak hívják, ahol kiegészítő támogatásra pályázhatnak az Önkormányzatok. Ezeket a pályázatokat minden évben az Önkormányzatok forrás kiegészítésként pályázhatják meg. A szakmai anyagot most állítja össze a pénzügyi iroda, a Testületnek döntenie kell, hogy a pályázat lehetőségét biztosítani fogja az Önkormányzat számára.

Bán Miklós képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**86/2018. (VIII.30.) önkormányzati határozat**

Körmend Város Önkormányzati Képviselő-testülete elhatározza, hogy a 2018. évi költségvetésről szóló 2017. évi C. törvény 3. melléklet I. 10. pontjában meghatározott önkormányzatok rendkívüli támogatása a. pontja alapján a rendkívüli támogatásra pályázatot nyújt be a Belügyminisztérium által közzétett Pályázati Kiírásban meghatározottak szerint.

Felelős: Bebes István polgármester

Határidő: 2018. szeptember 20.

**4./ Települési szilárd hulladékkal kapcsolatos rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Egy ponton szükséges a rendelet módosítása, nevezetesen ott, hogy meg kell jeleníteni a rendeletünkben azt, hogy 60 l űrtartalmú edényzet igénylésére is van lehetőségük csak és kifejezetten az egy fős háztartásoknak, így számukra ez – kérésüknek eleget téve – díjkedvezményt is jelent a közszolgáltatás igénybevételekor. Az Önkormányzat, mikor még a hatáskörükbe tartozott a díjmegállapítás, biztosította a kedvezményt az egy fős háztartásoknak. Miután az Önkormányzat eljárt az egy fős háztartások érdekében a közszolgáltatónál, többen be is jelentették már az igényüket a 60 l-es edényzetre, akik ezt még nem tették meg, azok az STKH körmendi ügyfélszolgálatán megtehetik.

Dr. Hadnagy Ádám képviselő-testületi tagnak egy kérdése lenne, mégpedig az, hogy ez a rendelet, hogy érinti a tömblakásban egyedül élő embereket, mert nem tudja, hogy az ő esetükben miként értelmezhető a kukaméret nagysága. Korábban megkeresték már ezzel az üggyel kapcsolatban, de akkor sem kapott kielégítő választ.

Bán Miklós képviselő-testületi tag csatlakozik az előtte szólóhoz, ugyanez érdekelné őt is. Pénzügy Bizottsági megbeszélésen ezt megtárgyalták, de úgy gondolja, hogy a rendelet módosítással a tömblakásban egyedül élőkre is kell gondolni valamilyen formában. Azt, hogy a társasházban élőknek kellene ezt elrendezni maguk között, nem igazán tartja jó dolognak.

Bebes István polgármester úgy gondolja, mindenki tudja és látja, hogy a csekket nem a társasház kapja, hanem minden egyes lakás. Meggyőződése, aki bejelenti ezt a típusú igényét a szolgáltatónál, annak ugyanúgy biztosítható a kedvezmény, mert egyedileg fog szerződni a szolgáltatóval. Az, hogy milyen edényzetet raknak ki a házba, az egy másik történet. Mindenkinek saját magának meg kell kötnie a szerződést. Úgy gondolja, ez rájuk ugyanúgy értelmezhető és értelmezni is kell. Megkéri jegyző asszonyt, hogy járjon el ebben az ügyben az STKH-nál, de jómaga is utána fog járni. Számára a rendelet módosítás azt is jelenti, hogy a lakótömbökben élők is meg tudják igényelni a kedvezményt.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Bán Miklós képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja, és a következő rendeletet alkotja:

**15/2018. (VIII.31.) önkormányzati rendelet**

A települési szilárd hulladékkal kapcsolatos köztisztasági közszolgáltatás kötelező igénybevételéről szóló 3/2014. (II.28.) önkormányzati rendeletének módosításáról

**5./ Közétkeztetésre beérkezett ajánlatok elbírálása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Önkormányzat ajánlatkérést folytatott le a közétkeztetésre, amely során 2 ajánlat érkezett. Az egyik ajánlat érvényes, a másik esetében azonban nem történt meg határidőre az elrendelt hiány pótlása, így sajnos érvénytelen. Egy rövid időre szóló ajánlatkérésről van szó, amely időszakra az előterjesztés szerinti ajánlatot kapta az Önkormányzat. Az ajánlat étkezésenként 20 és 40 forint közötti mértékben jelent a szülők részére étkezési díjmódosítást, viszont nagyon sok szülő számára nem tétel ez a módosítás, mivel egyre több gyermek étkezik ingyenesen az óvodákban és iskolákban. Kéri a Testületet, hogy döntsön az ajánlatokról.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bán Miklós képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**87/2018. (VIII.30.) önkormányzati határozat**

1. Körmend Város Önkormányzata Képviselő-testülete úgy dönt, hogy a 2018. október 1-étől 2020. március 31-g tartó időszakra szóló közétkeztetési feladatok ellátására irányulóan kiírt ajánlatkérés során a **Junior Vendéglátó Zrt. (Budapest, Mester u. 29-31.) ajánlatát érvénytelenné nyilvánítja, mivel az ajánlattevő nem csatolt ajánlatához** gyermek-, illetve diákétkeztetési területen szerzett, legalább 2 éven át teljesített referenciamunka ismertetést. (Az ajánlattevő kórházi közétkeztetés kapcsán csatolt ajánlatához referenciamunka ismertetést, amely az Önkormányzat ajánlati felhívása szerint nem elfogadható.)
2. Körmend Város Önkormányzata Képviselő-testülete úgy dönt, hogy a 2018. október 1-étől 2020. március 31-g tartó időszakra szóló közétkeztetési feladatok ellátására irányulóan kiírt ajánlatkérés során érvényesnek fogadja el a Hungast Vital Kft. (Budapest, Ilka u. 31.) ajánlattevő ajánlatát, elfogadva ezzel az ajánlatban szereplő ajánlati árakat.

A Képviselő-testület felhatalmazza a polgármestert arra, hogy a Hungast Vital Kft. (Budapest, Ilka u. 31.) –vel megkösse a közétkeztetési szolgáltatásra irányuló vállalkozási szerződést 2018. október 1-étől 2020. március 31-g tartó időszakra vonatkozóan.

**6./ Fedezet biztosítása járda felújításhoz**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a körmendi Mátyás király utcai kerékpárút építésekor megvizsgálta az Önkormányzat a kerékpárút melletti járda állapotát is, és szükségesnek tartja a járda állapotát is kezelni, ha már kiépítésre kerül a kerékpárút. Kéri, vegyék figyelembe, hogy nagyon szűk keresztmetszet lett kijelölve a tervezéskor a kerékpáros közlekedésre, ráadásul ott a Vasútmellék utcai vasúti átjáró a maga széles kanyarjával, ami szintén nem kis kihívást jelentett a tervezéskor. A járda felújításával ezen a helyzeten is segíteni lehetne. Az előterjesztés kitér arra, hogy a 2019. évi költségvetés terhére realizálódna a beruházás. Úgy gondolja, nekik kell kezelni azokat a gondokat, amik a terület teljes rendbetételét jelenti. Tehát a kerékpárút, a gyalogos átkelőhelyek, valamint a kerékpárút folytatása is biztosítja a lehetőséget mind a gyalogosoknak, mind a kerékpárosoknak a balesetmentes közlekedésre. Kéri a Testületet, hogy biztosítson forrást mindehhez, mert fontos ennek a megépítése.

Auer Miklós képviselő-testületi tag egy kérdést tesz fel Polgármester Úrnak, mégpedig azt, mennyi volt az eredeti költségvetése ennek a kerékpárútnak, amihez még forrást kér.

Bebes István polgármester válaszul elmondja, hogy jelentős összegről van szó, mert a régi ládagyári rakodótól meg kell oldani a vasúton való áthajtást, és az Ady Endre utca felé haladva támfalat kell kiépíteni, elektromos kandellábereket kell áthelyezni és kiépíteni ott a gyalogos utat.

Forró Szilvia irodavezető asszony a kérdésre válaszolva elmondja, hogy a teljes beruházás nettó költségvetése 186 millió forint, ebből az építés 178 millió forint nettó keretösszeggel rendelkezik.

Ferenc Gyula képviselő-testületi tag nem szakértő ebben az ügyben, de véleménye szerint azon az oldalon jobb lett volna, ha tovább folytatódik a kerékpárút.

Bebes István polgármester elmondja, hogy a tervező úgy tervez, ahogy a jogszabályok, és a közlekedési hatóság neki lehetőséget biztosít. A közlekedési hatóság azt engedélyezte, azt hagyta jóvá, ami most a tervekben szerepel. Az első terv valóban úgy készült, ahogy képviselő úr is jelzi most igényként, az viszont nem kapott hatósági engedélyt. Jelen előterjesztés azt biztosítja, hogy a kerékpáros és a gyalogos forgalmat biztonságosan át tudják vezetni a vasúton és el tudjanak jutni az ipar területre. Kéri, hogy ne keverjék a kettő. Az egyik az egy projekt, amely a kerékpáros forgalmat hivatott biztosítani, a másik pedig jelenleg egy gyalog járda, amely a gyalogos forgalmat biztosítja.

Szabó Ferenc képviselő-testületi tag megköszöni az ott lakók és az ott közlekedők nevében, hogy mind a két fejlesztés végbe megy, hiszen egy nagyon fontos területről van szó. Örül, hogy az ott élők kezdik megérteni, hogy ez a kiegészítés mennyire fontos az arra történő közlekedésben, valamint ha a gyalogos forgalom is megoldódik, annak mindenki csak örülhet.

Auer Miklós képviselő-testületi tag egyetért az előtte szólók véleményével. További véleményként elmondja, hogy nem érti a problémát, miért nem folytatódott a kerékpárút a most felújításra váró járdaszakasszal, mert ha megnézik, akkor minden rendben van. Sztráda is van, sőt lámpa is lesz, ha átmegyünk a vasúton, akkor már szinte ott is kész van, ugyanakkor a kereszteződésben veszélybe keverjük a kerékpárosokat. Nem biztos, hogy nekik ez tetszeni fog, ezért is ért egyet Ferenc Gyula képviselőtársával. Szabó Ferenc képviselőtársával pedig azért, mert mégis csak feltesszük a kerékpárosokat a kerékpárútra. Miért nem lehetett ezt egyszerre végrehajtani? Örül neki, meg is fogja szavazni ezt az összeget, de nem hiszi el, hogy az a kereszteződés nem balesetveszélyes.

Bebes István polgármester megerősíti, hogy csak erre a tervre kapott a város hatósági engedélyt, és a tervzsüri is ebben a formában fogadta el azt a tervezést. Van egy önkormányzati pályázat és egy lakossági érdek, és mindkettőt kezelni kell. Így kell összerakni az egész történetet. Van, amelyhez lehet Európai Uniós forrást biztosítani, a másikhoz pedig saját forrást kell biztosítani, amihez Ő ragaszkodik is, éppen a balesetveszély elkerülése érdekében. Így egészül ki a kettő.

Bán Miklós képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva elmondja, hogy a Bizottság megértette az előterjesztés lényegét, így támogatja a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**88/2018. (VIII.30.) önkormányzati határozat**

Körmend Város Önkormányzata Képviselő-testülete támogatja a Mátyás király utcai járda felújítási munkáját, és kötelezettséget vállal arra, hogy az ahhoz szükséges tervezési, műszaki ellenőrzési, és építési költségeket a 2019-évi költségvetés terhére biztosítja.

**7./ A *TOP-7.1.1-16-H-071-2* kódszámú „Városi fedett multifunkcionális közösségi tér kialakítása” című pályázati felhívással kapcsolatos döntés meghozatala**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy elérkeztek végre oda, hogy a CLLD pályázat során kiírásra került az ún. kulcsprojekt. A pályázat a volt mozi multifunkcionális rendezvénytérré való átalakítását célozza meg. Valamennyien tudják, hogy a közösségi terekre szükségük van a civil szervezeteknek. A Berzsenyi utcai művelődési központ sajnos sok hiányossággal küzd, de önmagában sem tudja kielégíteni az igényeket. A volt mozi épületének felújítására még két forrásból vesz igénybe az Önkormányzat támogatást, hiszen nyert az épületenergetikai pályázat és nyert a Régióhő Kft. pályázata is, amelyek kiegészítik az épület felújításának lehetőségeit.

Dr. Hadnagy Ádám képviselő-testületi tag nem igazán ismeri ezt a TOP pályázatot. Egy kérdése van, igaz-e, hogy ebben a városi fedett multifunkcionális közösségi térben mozi fog-e működni.

Bebes István polgármester válaszul elmondja, hogy nem. Az eredeti CLLD tervezése során egy közösségi multifunkcionális tér fog kialakulni. Vannak más előkészületek, ahol mozi üzemeltetése, működtetése is elképzelhető. A tárgyalások elkezdődtek, várhatóan ezek is a Testület elé fognak kerülni.

Csák Tamás képviselő-testületi tag, a Társadalmi és Ifjúsági Ügyek Bizottságának véleményét tolmácsolva támogatja határozati javaslat elfogadását.

Bán Miklós képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Szabó Ferenc képviselő-testületi tag elmondása szerint már a rendszerváltás idejében felmerült a mozi funkciójának megváltoztatása, örül, hogy eljutottak végre idáig. Amit Polgármester úr is említett, hogy a civil szervezeteknek kevés a terem lehetőség, láthatóan nagy termük van, kicsi is van, de egy közepes teremre nagy szükség lenne. Nagy örömmel támogatja ezt az előterjesztést.

Körmend Város Önkormányzata Képviselő-testülete a javaslatot 11 igen szavazattal elfogadja és a következő határozatot hozza:

**89/2018. (VIII.30.) önkormányzati határozat**

Körmend Város Önkormányzata Képviselő-testülete úgy dönt, hogy az Önkormányzat

1. pályázatot nyújt be a „**Városi fedett multifunkcionális közösségi tér kialakítása**” című **TOP-7.1.1-16-H-071-2**kódszámú pályázati felhívásra.
2. felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: hivatal

Határidő: pályázati felhívás szerint, legkésőbb 2019.03.01

**8./ Ingatlanértékesítés megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Régióhő Kft. által beterjesztett kérelemről van szó, amely egy kazánháznak helyt adó helyiség étékesítésének lehetőségét kéri. A kérelem benyújtásával kapcsolatos értékbecslés elkészült, így az önkormányzat valamint a Régióhő Kft. fele a megállapodás létrejöhet, amennyiben támogatja a Testület. Az előterjesztésben írtak szerint közös tulajdon jön létre az Önkormányzat és a cég között, amit célszerű lesz a közeljövőben társasháztulajdonná átalakítani.

Bán Miklós képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**90/2018. (VIII.30.) önkormányzati határozat**

Körmend Város Önkormányzata Képviselő-testülete úgy dönt, hogy a Körmend, Kossuth Lajos u. 26. szám alatti, 1941 m2 alapterületű, kivett napközi otthon megjelölésű ingatlanból (hrsz: 395) a kazánháznak helyt adó 28,41 m2 területű ingatlanrészt értékesíti a Régióhő Regionális Hőszolgáltató Korlátolt Felelősségű Társaság részére az alábbi feltételek mentén:

* az ingatlanrész vételára 3.000.000 FT + 27 % ÁFA.
* az ingatlanrész értékesítésével közös tulajdon jön létre az Önkormányzat és a Vevő között
* a Vevő viseli az ingatlanrész értékesítésére készített ingatlanforgalmi szakértői értékbecslés költségét, valamint az adásvétellel kapcsolatos különböző díjakat.
* az ingatlan későbbi társasházasítása során ennek költségeit a felek közösen, fele-fele arányban viselik.

**9./ Olcsai – Kiss Zoltán Általános Iskola Somogyi Béla Tagiskolájának vezetésére kiírt pályázatok véleményezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy korábban már említett véleményezési jogkörében tárgyalja a Képviselő-testület az előterjesztést. A 2 pályázati anyag ki lett küldve, kéri, hogy ez alapján döntsön a Testület a határozati javaslatok közül. A 2 pályázó tekintetében senki nem élt azzal a kéréssel, hogy zárt ülés keretében legyen az tárgyalva.

Auer Miklós képviselő-testületi tag elmondja, hogy Fodor István tankerületi igazgató májusban írt egy levelet, miszerint június 30-ig küldjék el a véleményüket. Augusztus 30 van, elkéstek ezzel, úgy érzi ez a véleményezés már csak formalitás.

Dr. Stepics Anita jegyző elnézést kér. Valóban megérkezett időben a kérelem, az Ő figyelmetlensége miatt nem került a Testület júniusi ülésére. Egyeztetett a KLIK-kel és azt a választ kapta, ha ezt a Testület augusztusban tárgyalja, akkor ezt még be tudják fogadni.

Szabó Ferenc képviselő-testületi tagnak nagyjából ugyanaz lett volna a kérdése, mint Auer Miklós képviselőtársának. Formalitás lett ez a döntés, de úgy gondolja, mégis csak meg kell tartani róla a szavazást.

Bán Miklós képviselő-testületi tagnak annyi lenne a kérdése, hogy a régi hagyományok szerint a tantestületnek és a régi nevén szakszervezetnek is várták a véleményét, csupán csak a két pályázó anyagát kapták meg, jó lett volna, ha azt is kézhez kapják az előterjesztés mellé.

Polgármester úr elmondja, hogy csak azt tudja előterjeszteni, amit kézhez kaptak. Biztos, hogy a KLIK –nél ezek is rendelkezésre állnak, hiszen az a döntéshozó szerv.

Csák Tamás képviselő-testületi tag, a Társadalmi és Ifjúsági Ügyek Bizottságának véleményét tolmácsolva elmondja, hogy a kapott anyagból és tapasztalatból Simon István pályázó pályázati anyagának határozati javaslat elfogadását támogatja.

Auer Miklós képviselő-testületi tagnak még annyi hozzáfűznivalója lenne, hogy becsülettel elolvasta mind a két pályázó pályázati anyagát. Az egyik pályázót már évekre visszamenőleg is ismeri a munkakapcsolat miatt. Az egyik pályázatot letargikusnak, inkább melankolikusnak tartja, a másik azonban rendkívül összeszedett. Jó lett volna meghallgatni őket személyesen is, mint ahogy az előtte szóló is elmondta.

Körmend Város Önkormányzata Képviselő-testülete a javaslatot 9 igen szavazattal, 2 tartózkodás mellett elfogadja, és a következő határozatot hozza:

**91/2018. (VIII.30.) önkormányzati határozat**

Körmend Város Önkormányzata Képviselő-testülete megismerte azOlcsai –Kiss Zoltán Általános Iskola Somogyi Béla Tagiskolájának a vezetésére a fenntartó Szombathelyi Tankerületi Központ által kiírt pályázati felhívásra beérkezett, összesen 2 db. pályázatot, és ezek ismeretében, véleményezési jogkörében eljárva azt javasolja a fenntartónak, hogy Simon István pályázót nevezze ki a Tagiskola vezetésére.

**10./Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Auer Miklós, Csák Tamás és Czvitkovics Gyula képviselő-testületi tagok az interpellációra kapott választ elfogadják.

**Interpellációk:**

Ferencz Gyula képviselő-testületi tag a kapott választ nem fogadja el.

Bebes István polgármester sorra veszi Ferencz Gyula által felhozott interpellációkat:

* a Rákóczi u déli oldalán lévő szerviz útnál, a József Attila utcától a világítás szakaszosan működik, szeretné kijavíttatni

*Karbantartó felé feladatba adtuk.*

Forró Szilvia irodavezető elmondja, hogy többször jelentették a hibát a karbantartók felé, mivel ez egy szakaszos hiba az E-on-nak is közre kell működni.

Bebes István polgármester hozzátesz még annyit, hogy részükről a szükséges lépéseket megtették.

* a Nemes Lipót utcában 3 helyen is leszakadás előtt van az út, szeretné, ha megvizsgálnák és kijavíttatnák, mert balesetveszélyes

*Vasivíz Zrt-vel, mint szolgáltatóval felvettük a kapcsolatot, hogy a víz-illetve a szennyvíz bekötések miatt leszakadt területet állítsák helyre.*

Forró Szilvia irodavezető elmondja, hogy Városgondnoksággal egyeztetett. A szolgáltató bekötővezetékeiről van szó.

Bebes István polgármester kéri, mivel az Önkormányzat is elvégezheti a javítást, záros határidőn belül, szeptember 30-ig legyen kész.

* szeretné, ha a Bástya u. 19-től egy helyet biztosítanának a járdára való feljutáshoz, mert sem a Müllex nem tudja a kukákat kivinni, sem pedig a mozgáskorlátozott járművekkel nem tudnak felmenni a padka miatt.

*Bizottsági döntés született ez ügyben, a szükséges felfestéseket Városgondnokság elvégezteti.*

Sövegjártó Zoltán a Városgondnokság vezetője elmondja, hogy a városban több felfestésre váró dolog van még, a megbízott vállalkozás addig nem vállal más munkát, míg a 8-as főút nincs kész. Ez vonatkozik a vasútállomás előtti parkolókra, a Rákóczi utcai szerviz útra menő úton a mentőknek biztosított megállóhelyekre.

*Bebes István polgármester jelzi a Testület felé, hogy mind a három esetben voltak megkeresések, egy esetben tudna fellépni az önkormányzat határozottabban, ez meg is fog történni. A szeptemberi Képviselő-testületi ülésen be fog számolni. Szavazást kér a Képviselőktől.*

*A Képviselő-testület Ferencz Gyula képviselő interpellációjára adott választ 8 igen szavazattal, és 3 tartózkodás mellett elfogadja.*

**Czvitkovics Gyula képviselő-testületi tag**nak egy kérése lenne,

* a vasúti város részen túli lakók a szélessávú internethez jussanak hozzá, mivel hosszú ideje nincs rá lehetőségük és a szolgáltató nem is tudja nekik megmondani, mikortól tudja ezt biztosítani; ez főleg az északi, keleti városrészt érinti leginkább

*Forró Szilvia irodavezető elmondja, hogy Körmenden is készítettek tervezési munkálatokat a szélesssávú internet kapcsán, amit már tavaly december magasságában véleményezett, itt megállt a dolog a tervező és altervező között kialakult vita alapján. Ezt már Szombathelyen, a Kormányhivatalban jelezték. Polgármester Úr kéri, hogy szülessen egy levél ezzel kapcsolatban a Kormányhivatal felé.*

**Dr. Hadnagy Ádám képviselő-testületi tag** javasolta már több fórumon is, hogy a 208-as lakásoknál lévő távhős kémények legyenek lebontva, hiszen ott most építkezés folyik, célszerű és tervszerű lenne ezt a két dolgot egyszerre megoldani. Ebben kérné Polgármester Úr segítségét.

*Polgármester Úr elmondja, hogy ezzel kapcsolatban egy levelet már megfogalmazott a Régióhő Kft. fele, és jelezte a lebontás szükségességét, meg fogják sürgetni és remélhetőleg záros határidőn belül az ígéretnek megfelelően lebontásra kerül a kémény. Ehhez forrásbiztosítás szükséges, nyilván nem az Önkormányzat, hanem a Régióhő Kft. részéről kell biztosítani. Egyet ért vele, így szorgalmazni fogja a lebontást.*

**Ferencz Gyula képviselő-testületi tag**

* a Rákóczi u déli oldalán lévő szerviz útnál, éppen a világítás miatt fel lett bontva a járda, a helyrehozatala azóta sem történt meg
* a szerviz úton már csak 3 lámpa ég, balesetveszély szempontjából szeretné kijavíttatni

*Bebes István polgármester annyit szeretne jelezni, hogy felvette a kapcsolatot az E-on-nal, jövő héten itt lesz az E-on budapesti képviselete, a területért felelős szervezet vezetője is itt lesz, 3 oldalú megbeszélés lesz ezekben a kérdésekben, reméli, hogy előbbre fognak jutni az itt felmerülő problémákkal kapcsolatban. Teljes megoldást az fog hozni, ha a közvilágítás felújítását el tudják végezni, abban a Testület döntött. Ott nem csak a közvilágítás megújításáról van szó, hanem az ahhoz szükséges csatlakozó eszközök javításáról is, hiszen sok esetben ezek miatt megy tönkre a világító test, mert az előtte lévő szakaszok rossz állapotban vannak. Reméli, hogy mielőbb lesz döntés a hitelfelvételi kérelmet illetően, akkor el tudnak indítani minden egyes folyamatot, javításokat és felújítást, így minden egyes probléma remélhetőleg hosszú időre megoldásra talál.*

**Csák Tamás képviselő-testületi tag** elmondja, hogy

* Horvátnádalján az Akác, a Dobogó és a Vasúti utcában kérne kátyúzást
* Szent Imre herceg utca lakói keresték meg, hogy köszönik az út javítását, de kérik az utcában két fekvőrendőr elhelyezését, mert van, aki versenypályának használja az utat
* ahogy megyünk ki a városból Szentgotthárd felé a 8-as főúton teljesen szabad az előzés, a baleset elkerülése végett jó lenne oda egy előzni tilos tábla; azt a választ kapta vissza, hogy a baleseti statisztikai adatok nem teszik szükségessé, a nyáron 3 baleset volt, így lehet hogy a statisztikai adatok megfelelnek a KPM munkatársainak és lehet egy előzni tilos táblát kitenni, mert életveszélyes.

*Polgármester Úr válaszul elmondja, hogy az egyik az bizottsági kompetencia. Továbbra is meggyőződése, és erre az iroda figyelmét is felhívta, hogy amely utakat felújítanak, ott kerüljön kitiltásra a 3,5 tonnás össztömegsúlyú járműnél nagyobb gépjármű. A Bizottság döntéseinek megfelelően esetleg fekvőrendőr kiépítésére is sor kerülhetne. Kéri, hogy ebben hozzon döntést a Bizottság, a Testületnek pedig forrást kell biztosítani, hogy ez a probléma megoldódjon. A táblák számára is fontosak, így kéri ezeknek a kihelyezését.*

**Tóth Gábor képviselő-testületi tag** Csák Tamás képviselő úr felvetésére reagálna, és elmondja, hogy az általa vezetett Bizottsághoz is eljutott a Szent Imre herceg utca kérdésköre, meg is hozták a döntést, hogy a fekvő rendőrt kihelyezik.

**Szabó Ferenc képviselő-testületi tag**

* a nagyon régen várt elkerülő út lassan elindul, a Rákóczi út felújításra kerül az aluljáróval együtt; a Rákóczi úton ott van a Fényesnek az a maradék falrésze, amin szögesdrót van; ez nem jó a városnak, sem az átutazó és idelátogató turistáknak sem; az lenne a kérdése/kérése, hogy lehet-e ott egy normális kerítést építeni, hiszen nem tudhatják mikor kezdődik ott egy felújítás
* kérné a Pászthory ház homlokzatának helyrehozatalát, egy vakolással és festéssel, hogy ne csúfítsa a Rákóczi utat.
* a Hunyadi úton a volt ipari iskola melletti tömbházból érkezett jelzés, hogy rendszeres a szomszéd játszótérről való bemászkálás a magánterületre; a konfliktus odáig fokozódott, hogy éles tárgyak is repülnek már a kerítésen keresztül, ami nem szerencsés. Jó lenne ezt a problémát megoldani egy labdafogó hálóval.
* többször felmerült az I-II világháborús emlékmű problémája, azt a választ kapta, hogy meg lett rendelve a javítás, jelezné, hogy már augusztus vége van és a mai napig nincs kész, nem szeretné ha abba a hibába esnének, hogy a kivitelező az időjárásra hivatkozzon, szeretné ha minél előbb javításra kerülne még a hideg előtt.

*Polgármester Úr válaszul elmondja, folyik egy előkészület a Pászthory-Fényes tömb hasznosítása kapcsán, azzal a céllal, hogy ott beruházás indulhasson. Nagyon reméli és azon dolgozik, hogy Képviselő Úr kérésének egy része kezelhető legyen. A Pászthory ház homlokzata ennél nagyobb kiadással járna, azt javasolja, hogy várják meg az ügy kimenetelét, ha nem lesz siker, akkor el kell gondolkodni a javításon. Azt gondolja, hogy egy másfél méteres labdafogó háló megléte vagy nem megléte nem lehet kérdés, kéri a Városgondokságot a feladat elvégzésére, ha forrás biztosítása szükséges, akkor jelezze. A név kijavítását maga sem nagyon érti, hogy miért kell ennyit készülni, kér egy jelzést, hol állt meg a dolog.*

**Auer Miklós képviselő-testületi tag**

* kéri, ha levéllel fordul Polgármester Úr a Magyar Közút felé, akkor fogalmazza bele azt is, hogy az Önkormányzat is jelentős összeget költött a 8-as belterületi útszakaszra.
* úgy gondolja, hogy a 8-as útfelújítás befejezése előtt lehetőség lenne néhány olyan dolgot megcsináltatni még a kivitelezővel, ami belefér abba költségbe, ami van, mint például a gyalogos átkelőhelyekre, valamint jelzőtáblákra, el is mond néhány példát: kéri, nézzenek utána, hogy a Rákóczi és a Munkácsy utcai kereszteződésében meghosszabbították a balra kanyarodó sávot; ennek következménye, hogy keleti irányban nem lehet szabályosan bekanyarodni az ingatlan elé, csak ha két záróvonalon és forgalom elől elzárt területen megy keresztül az ember, illetve nem lehet balra kikanyarodni, tehát ezeket még az átadás előtt ki lehetne javítani
* a kerékpárútnál már beszéltek róla, szeretné megkérdezni, hogy a volt ládagyári ingatlannak mi lesz a sorsa, mikor lesz ott valamifajta fejlődés, átalakulás, építkezés
* a Deák Ferenc utcai parkolót nemrég csinálta meg az Önkormányzat, de a nagy esőzés következtében kilyukadt az aszfalt a jelzőtáblától másfél méterre, minél előbb meg kellene azt javítani; ugyanennek a területnek a déli oldalán található egy vízóra akna, annak van egy fedele, de az pont beleesik a hatodik parkolóhelybe, ahova ráállnak az autók és ahogy ráállnak, az folyamatosan nyomódik le; egy frappáns megoldást kérnek az ott lakók, tehát ez egy lakossági kérés
* ugyancsak lakossági kérés a Nap utca és a Somogyi Béla utca által határolt Keleti utca járdájára lelógó faágak miatt a gyalogosok nem tudnak ott közlekedni
* megkérdezi, hogy a Vida József utcai kandeláber cseréje mikorra várható.

*Polgármester úr válaszul elmondja, hogy több alkalommal jelezték már a Közútnak, de a beruházónak és a Minisztériumnak is, hogy milyen jelentős összegben volt kénytelen az Önkormányzat a 8-as főútra költeni. Amit képviselő úr mondott a balra kanyarodó sáv tekintetében, azt személyesen Ő még nem nézte, kéri a kollégákat, vizsgálják meg a jelzést. A ládagyári ingatlan áll és vár, mivel ez magántulajdonban van, a tulajdonosnak kell ott valamit tenni, nem tudnak semmi előkészületről, némely esetben felszólításokat kell tenni a gaz eltakarítása miatt, de másról jelen pillanatban nem tudnak. Kéri a Városgondnokságot, hogy a Deák Ferenc utcai parkolót nézzék meg, és végezzék el a szükséges feladatokat. A fák nem okozhatnak problémát, bízik abban, hogy a Városgondnokság szintén el fogja végezni ezt a feladatot is. A kandelláberről kérdezi Forró Szilvia irodavezető asszonyt, aki elmondja, hogy közel egy éve meg lett az rendelve.*

További kérdés, vélemény nem hangzik el. Bebes István polgármester a Képviselő-testület ülését 15 óra 17 perckor bezárja.

K. m. f.

Bebes István dr. Stepics Anita

polgármester jegyző